ఆస్కార్ విస్టింగ్

ఆస్కార్ అడాల్ఫ్ విస్టింగ్ (1871 జూన్ 6 – 1936 డిసెంబరు 5) నార్వేజియన్ నావికాదళ అధికారి, ధ్రువ అన్వేషకుడు. రోల్డ్ అముండ్సెన్‌తో కలిసి అతను ఉత్తర, దక్షిణ ధ్రువాలు రెంటినీ చేరుకున్న మొదటి వ్యక్తి.

 జీవిత చరిత్ర 
కుడి|thumb| దక్షిణ ధ్రువ పతకం
ఆస్కార్ విస్టింగ్ నార్వేలో, వెస్ట్‌ఫోల్డ్ కౌంటీలోని లార్విక్‌లో జన్మించాడు. అతను ఓలా మార్టిన్ ఒల్సెన్ విస్టింగ్ (1843–1927), అబిగేల్ హెలెన్ ఆండర్సన్ (1843–85) ల కుమారుడు. 13 మంది పిల్లలలో పెద్దవాడు. అతని తండ్రి ట్రక్కింగ్ వ్యాపారం నడిపేవాడు. పదహారేళ్ల వయసులో విస్టింగ్ మొదటి సముద్రయానం చేసాడు, 21 ఏళ్ళ వయసులో, 1892 లో, రాయల్ నార్వేజియన్ నేవీలో చేరాడు.

విస్టింగ్ 1909 లో హోర్టెన్‌లోని నావికా స్థావరం కార్ల్‌జోహాన్స్‌వెర్న్‌లో నావికా గన్నర్‌గా పనిచేస్తున్నప్పుడు, రోల్డ్ అముండ్సెన్ తన రాబోయే ఉత్తర ధ్రువ యాత్రలో తనతో పాటు రమ్మని కోరాడు. ఆ తరువాత అముండ్సెన్ రహస్యంగా తన ప్రణాళికలను మార్చుకున్నాడు. విస్టింగ్ ఉత్తర ధ్రువం వైపు వెళ్తున్నామని నమ్మి బయల్దేరాడు. కానీ తాము, రాబర్ట్ ఫాల్కన్ స్కాట్‌తో దక్షిణ ధ్రువం చేరుకునే పరుగు పందెంలో పాల్గొంటున్నామని అతనికి తరువాత తెలిసింది.

దక్షిణ ధ్రువాన్ని చేరుకునే అముండ్సెన్ బృందంలో వ్యక్తిగా విస్టింగ్, 1911 డిసెంబరు 14 న అముండ్సెన్, హెల్మెర్ హాన్సెన్, ఒలావ్ బ్జాలాండ్, స్వెర్రే హాసెల్‌లతో కలిసి భౌగోళిక దక్షిణ ధ్రువంపై కాలూని నార్వేజియన్ జెండాను పాతాడు. ఆ స్థానానికి చేరుకున్న మొదటి అన్వేషకులు ఈ ఐదుగురు. 1918 నుండి 1925 వరకు రోల్డ్ అముండ్సెన్ ఈశాన్య మార్గాన్ని దాటడానికి చేసిన ప్రయత్నంలో విస్టింగ్ మౌడ్‌లో చీఫ్ ఆఫీసర్‌గా ఉన్నాడు. అముండ్సెన్ ధ్రువం పైకి విమానంలో ఎగిరే ప్రయత్నంలో పడ్డాక, 1923 నుండి 1925 వరకు యాత్రకు విస్టింగే దాదాపుగా నాయకుడిగా వ్యవహరించాడు.

1926 లో విస్టింగ్ ఉత్తర ధ్రువం మీదుగా ఎగరడానికి అముండ్సెన్ చేసిన విజయవంతమైన ప్రయత్నంలో పాల్గొన్నాడు. నార్జ్ అనే ఎయిర్‌షిప్‌లో వారు 1926 మే 12 న ధ్రువానికి చేరుకున్నారు. 1908లో ఫ్రెడరిక్ కుక్, 1909లో రాబర్ట్ పియరీ, 1926 లో రిచర్డ్ ఇ. బైర్డ్ లు ఉత్తర ధ్రువానికి చేరుకున్నట్లుగా చేసిన మూడు వాదనలు సందేహాస్పదమైనవో లేదా పూర్తిగా మోసమో అని వివాదాస్పదమయ్యాయి. పై యాత్రలను సందేహించేవారు, నార్జ్ సిబ్బందినే ఉత్తర ధ్రువానికి చేరుకున్న మొదటి ధృవీకరించబడిన అన్వేషకులుగా భావిస్తారు. దానికి తోడు, విస్టింగ్, అముండ్సెన్‌తో పాటు, ఉత్తర, దక్షిణ ధ్రువాలు రెండింటినీ సందర్శించిన మొదటి ఇద్దరు వ్యక్తులలో ఒకడు.

తరువాతి సంవత్సరాల్లో, ఆస్కార్ విస్టింగ్ ఓస్లోలోని ఫ్రామ్ మ్యూజియం ఏర్పాటు వెనుక చురుకైన పాత్ర పోషించాడు. ఇది ధ్రువ నౌక ఫ్రామ్‌ను జాగ్రత్త చేయడానికీ, ప్రదర్శించడానికీ నిర్మించిన మ్యూజియం. విజయవంతమైన దక్షిణ ధ్రువ యాత్ర 25 వ వార్షికోత్సవానికి కొన్ని రోజుల ముందు, 1936 డిసెంబరు 5 న ఫ్రామ్‌లోని తన పాత బంక్‌లో విస్టింగ్ గుండెపోటుతో చనిపోయి కనిపించాడు.Oscar Wisting (1871–1936) (The Fram Museum) 

ఈ యాత్రలో పాల్గొన్నందుకు, అతనికి సౌత్ పోల్ మెడల్ ( సిడ్పోల్స్మెడాల్జెన్ ) లభించింది. రోల్డ్ అముండ్సెన్ యొక్క దక్షిణ ధ్రువ యాత్రలో పాల్గొన్నవారికి బహుమతులుగా 1912లో కింగ్ హాకాన్ VII స్థాపించిన రాయల్ నార్వేజియన్ అవార్డు అది.

 రచనలు 
ఆస్కార్ విస్టింగ్ 16 ఆర్ మెడ్ రోల్డ్ అముండ్సెన్ లో రోల్డ్ అముండ్సెన్‌తో తన అనుభవాల గురించి రాశాడు. 1912–1913లో రెండు సంపుటాలుగా ప్రచురించబడిన సిడ్‌పోలెన్‌లో ఆ యాత్ర గురించి రోల్డ్ అముండ్సెన్ రాశాడు. ఈ రచనను AG చాటర్ ఆంగ్లంలోకి అనువదించి, ది సౌత్ పోల్: యాన్ అకౌంట్ ఆఫ్ ది నార్వేజియన్ అంటార్కిటిక్ ఎక్స్‌పెడిషన్ ఇన్ ది "ఫ్రామ్" 1910–1912 గా ప్రచురించారు.

 వారసత్వం 

 మౌంట్ విస్టింగ్– క్వీన్ మౌడ్ పర్వతాలలో అముండ్సేన్ హిమానీనదం శీర్షం వద్ద ఉన్న మాసిఫ్ యొక్క వాయవ్య శిఖరానికి అతని పేరు పెట్టారు.
 1985 టెలివిజన్ సీరియల్ ది లాస్ట్ ప్లేస్ ఆన్ ఎర్త్‌లో ఐవర్ నోర్వ్, 2019 చిత్రం అముండ్సెన్‌లో ఓలే ఆండ్రీ కాడా విస్టింగ్ పాత్రను పోషించారు.

 మూలాలు 

 ఇతర వనరులు 

 హాన్సెన్, జాన్ ఇంగార్ (2001) ఆస్కార్ విస్టింగ్: అముండ్సెన్స్ బెట్రోడ్డే మన్ (షిబ్స్టెడ్ ఫోర్లాగ్)
వర్గం:1936 మరణాలు
వర్గం:1871 జననాలు
వర్గం:నార్వే వ్యక్తులు